Kuzamkas
Kuzamkas arba Kozamkas – ežeras Lietuvoje, Alytaus rajone, 8 km į šiaurės vakarus nuo Merkinės. Ežero ilgis iš šiaurės vakarų į pietryčius – 0,83 km, plotis – iki 0,17 km. Altitudė 108,4 m. Kranto linija labai vingiuota. Krantai žemi, plačiai užpelkėję. Ežerą iš visų pusių supa Makniūnų miškas, tik šiaurinėje pakrantėje įsikūręs Jaujakaimis. Vakaruose išteka upelis link Apsingės upės (Nemuno intakas). Ežerėvardis neaiškios kilmės (senesniuose šaltiniuose minimas kaip lenk. Kuzamkies). Galbūt sietinas su arklio kvietimu kùzė, kùzis arba su Dzūkuose užrašytu žodžiu kuzãbas („tokia žuvis didele galva, išsprogusiomis akimis“) – *kuza(m)bkas būtų ežeras, kuriame tokios žuvys gyvena.